ஆர்.கே.நகர் இடைத்தேர்தலில், தங்களது வெற்றிக் கணக்கைத் தொடங்கலாம் என்று இருந்தார் தி.மு.க செயல் தலைவர் மு.க.ஸ்டாலின். அதற்கு ஏற்றார்ப்போலவே அ.தி.மு.க அணி மூன்றாகச் சிதறி, தேர்தலைச் சந்தித்தது. பெங்களூரு ஜெயிலில் இருக்கும் சசிகலா தரப்பு, டி.டி.வி.தினகரனை வேட்பாளராக இறக்கியது. சசிகலாவால் விரட்டி அடிக்கப்பட்ட ஓ.பன்னீர்செல்வம் அணி, முன்னாள் அமைச்சர் மதுசூதனனை நிறுத்தியது. ஜெயலலிதாவின் அண்ணன் மகள் தீபாவும் கோதாவில் குதித்திருந்தார். தி.மு.க தரப்பில், பகுதிச் செயலாளர் மருதுகணேஷ் வேட்பாளராக வலம் வந்தார். இவர்களைத் தவிர, தே.மு.தி.க, மார்க்ஸிஸ்ட், நாம் தமிழர் கட்சி, பி.ஜே.பி வேட்பாளர்கள் களத்தில் நின்றாலும் தி.மு.க, சசிகலா, ஓ.பி.எஸ் ஆகியோருக்கு இடையேதான் போட்டி நிலவியது. இவர்களின் பிரசாரம் ஒவ்வொரு நாளும் ஒருவரை ஒருவர் மிஞ்சும் வகையில் இருந்தது.